Nicola Hanekom kry Hertzogprys vir dramaNicola Hanekom. (Foto: Nicola Hanekom/Facebook) Die Raad van die Suid-Afrikaanse Akademie vir Wetenskap en Kuns het pas die gesogte Akademiebekronings vir 2021 bekendgemaak. Hier volg die lys van wenners. Hertzogprys vir drama Die Hertzogprys vir drama word toegeken aan Nicola Hanekom vir haar verhoogteks In glas. Dié prys is die vernaamste prestigeprys in die Afrikaanse letterkundewêreld en is genoem na die groot kampvegter vir Afrikaans, genl. JBM Hertzog. Die prys is beperk tot oorspronklike letterkundige werk in Afrikaans en word jaarliks om die beurt toegeken vir poësie, drama en verhalende prosa in dié volgorde. Die prys word toegeken op aanbeveling van die Akademie se letterkundekommissie. CJ Langenhovenprys vir taalwetenskap Prof. WAM (Wannie) Carstens, emeritus-professor van die Skool vir Tale, Noordwes-Universiteit, word vanjaar met die CJ Langenhovenprys vereer. Die prys word toegeken vir taalwetenskaplike en/of taalskeppende werk in Afrikaans, met inbegrip van die leksikografie. Carstens word in Afrikaanse taalkundekringe beskou as skrywer van baanbrekersboeke en as redakteur van kernpublikasies in die Afrikaanse taalkunde. Van sy boeke word wyd as die gesaghebbendste bron oor ŉ besondere komponent van die Afrikaanse taalkunde geag: normatiewe taalkunde, tekslinguistiek, teksredaksie. Carstens speel ook ŉ belangrike rol in die popularisering van taalkunde, byvoorbeeld deur rubrieke en meningstukke in die pers. Marius Weyers. (Foto: Verskaf) Besondere erepenning van die SA Akademie Marius Weyers ontvang ŉ erepenning vir sy uitsonderlike bydrae tot rolprent- en TV-kuns. Weyers word as ŉ meester van TV- en rolprentkuns beskou met ŉ loopbaan wat oor ŉ periode van 40 jaar strek. Weyers was nooit ŉ eensydige akteur nie. Volgens die Akademie kan hy dramatiese, komiese, ironiese óf uiters sensitiewe rolle op so ŉ manier vertolk dat die kyker altyd meegevoer word, maar terselfdertyd verras, onthuts en onverhoeds betrap word. Al hierdie fasette kan hy in één karakter vertolk. Weyers se individualiteit en veelsydigheid word weerspieël in meer as 50 rolprente en televisiereekse. Eugène Maraisprys Jolyn Phillips ontvang vanjaar die Eugène Maraisprys vir haar digbundel Bientang. Die toekenning van hierdie prys word jaarliks oorweeg vir ŉ eerste of vroeë bellettristiese werk of werke van ŉ skrywer in enige genre en kan net een keer aan ŉ skrywer toegeken word. Tienie Holloway-medalje vir kleuterliteratuur Die prys word toegeken aan Fanie Viljoen (skrywer) en Tumi K Steyn (illustrasies) vir Die dag toe die draak kom. Die prys word driejaarliks toegeken aan die skrywer wat die beste werk in Afrikaans in die genre van kleuterliteratuur gelewer het. Erepenning vir radiohoorbeelde in Afrikaans Die Erepenning vir Radiohoorbeelde kan driejaarliks toegeken word. Werke wat uitgesaai is deur enige uitsaainetwerk in die drie kalenderjare wat die bekroningsjaar voorafgegaan het, kom in aanmerking. Vanjaar word dié prys toegeken aan Johan Rademan vir sy hoorbeeld Breyten Breytenbach – ‘n ander skakering. In dié besonderse hoorbeeld word die luisteraar die geleentheid gegun om ŉ greep uit Breytenbach se lewe en werk te hoor. Prof. Wannie Carstens. (Foto: Verskaf) Hier volg die volledige lys wenners: Die pryse sal tydens twee virtuele bekroningsplegtighede later vanjaar oorhandig word. Bekroondes is waar moontlik reeds mondeling oor die bekronings ingelig.